ประกันคล่องตัว หลังปลดล็อก บัญชีต่างด้าว
คปภ.เผยปลดล็อกธุรกิจประกันจากธุรกิจของคนต่างด้าว ช่วยให้เอกชนทำธุรกิจคล่องตัว&nbsp;
3 พ.ค. 2559

คปภ.เผยปลดล็อกธุรกิจประกันจากธุรกิจของคนต่างด้าว ช่วยให้เอกชนทำธุรกิจคล่องตัว  
นายสุทธิพล ทวีชัยการ เลขาธิการ คณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยถึงมติคณะรัฐมนตรี (ครม.) ที่อนุมัติให้ปรับปรุงสัดส่วนผู้ถือหุ้นต่างชาติในธุรกิจประกันชีวิตและประกันวินาศภัย ให้เท่ากับกฎหมายที่บังคับใช้ในปัจจุบันว่า เนื่องจากรัฐบาลเห็นว่าธุรกิจประกันมีกฎหมายประกันชีวิต และกฎหมายประกันวินาศภัย ควบคุมดูแลสัดส่วนการถือหุ้นอยู่แล้ว จึงไม่ต้องไปอยู่ภายใต้กฎหมายการประกอบธุรกิจของคนต่างด้าว รวมถึงธุรกิจอื่นๆ ที่มีกฎหมายเฉพาะดูแล สามารถแยกออกมาดูแลเป็นเอกเทศ ทำให้เกิดความคล่องตัวในการทำธุรกิจ และสามารถปรับปรุงกฎเกณฑ์การทำธุรกิจได้อย่างรวดเร็ว 
ปัจจุบัน กฎหมายประกันชีวิต และกฎหมายประกันวินาศภัย ยืดหยุ่นให้นักลงทุนต่างชาติถือหุ้นได้สูงสุดถึง 49% และหากบริษัทมีปัญหาฐานะการเงิน นักลงทุนต่างชาติสามารถถือหุ้นได้เกือบ 100% โดยให้เป็นอำนาจของ รมว. คลัง ขณะที่ บริษัทที่ไม่มีปัญหาฐานะการเงิน แต่ต้องการจะเพิ่มสัดส่วนนักลงทุนต่างชาติมากกว่า 49% คปภ.ได้ตั้งคณะทำงานขึ้นมาศึกษาผลกระทบและความเป็นไปได้ เบื้องต้นจะขยายสัดส่วนให้ถือหุ้นได้ถึง 75%
ก่อนหน้านี้ น.ส.ผ่องพรรณ เจียรวิริยะพันธ์ อธิบดีกรมพัฒนาธุรกิจการค้า กระทรวงพาณิชย์ ระบุว่า สิ้นเดือน ธ.ค. 2558 มีคนต่างด้าวที่ได้รับใบอนุญาตตามกฎหมายการประกอบธุรกิจคนต่างด้าวในธุรกิจประกันชีวิต 2 ราย เงินลงทุนรวม 1,484 ล้านบาท และธุรกิจประกันวินาศภัย 6 ราย เงินลงทุนรวม 3,155 ล้านบาท